text: [{"text_idx": "#000001", "text": "Human manihapon kagabi-i mitiwas ko ug paminaw sa balita sa paborito nako nga sibyaanan sa telebisyon. Pero pagkataudtaod nagtempla ko ug kape nga 3-in-1 kay mas dali. Ako ning gidala sa lamesa diin didto ang akong computer nahimutang."}, {"text_idx": "#000002", "text": "Ako ning gi-ablihan aron susihon kon naa ko\u2019y mga e-mail nga nadawat. Wa ko masayop. Naa gyud mga mensahe uban gikan sa mga tigbasa sa akong lindog. Naa pud gikan sa akong pag-umangkon nga si John Briann kon JB nga tu-a sa Jeddah, Saudi Arabia."}, {"text_idx": "#000005", "text": "\u201cMaayong adlaw sa imo diha \u2018Kol Vic. Musta man imong pamilya, naa sa maayong kahimtang ilang panglawas? Ako diri \u2018Kol mora ug misamot ka \u2018himsog\u2019 sa dihang nadestino ko sa kusina aron mo-asister sa kusinero sa among restaurant. Ang hinungdan dili tungod kay daghan ko ug gikaon sa mga sud-an diri. Dili man pwede kay bawal sa mga naa sa kusina nga magsima-sima samtang nangluto sa pagkaon nga gi-order sa mga kustomer. Ang hinungdan \u2018Kol Vic, ingon sa among chief cook, kay nasimhot namo tanan nga baho sa mga potahe nga among giluto. Mao nga kuno igo na ang baho sa mga pagkaon nga makapatambok sa amo-a.\nBitaw \u2018Kol \u2018joke\u2019 lang akong sulti. Medyo naundan gyud ko kay maayo man ang pagtratar sa amo nga mga amo. Duna gyud mi husto nga pagkaon sa tukma pud nga panahon. Pero mas nalipay ko \u2018Kol Vic nga nakabalita nga nangadato na man daw ang mga kabus diha sa atu-a. Seguro hapit na moabot ang panahon nga wala nay manarbaho sa laing nasud sama sa amo-a diri sa Saudi kay naa ma man kuno regular nga kakuhaan ug panginabuhi-an diha sa Pinas labi na gyud sa Mindanao. Sikat na man gud kaayo sa balita ang Kapa kon Kabus Padato-on nga gipasiugdahan sa Community Ministry International, Inc. Niadtong milabay nga mga semana \u2018Kol Vic halos ang among nabasa diri mahitungod sa Kapa; pulos \u201cpay out\u201d ang unod. Grabe ang sulod sa mga social media, pulos mga pundok sa katawhan nga kuno naghulat sa ilang madawat nga grasya nga gikan ra pud sa ilang gidonar kon gi-\u201cinvest\u201d nga kwarta."}, {"text_idx": "#000007", "text": "\u201cBisan pa gani \u2018Kol Vic kon hatagan kini ug higayon nga makapadayon ubos na sa legal nga pamaagi ug magsubay na sa mga latid sa gobiyerno, di na pud nako ma \u2018enjoy\u2019 \u2018Kol ang 30 porsento nga kita sa akong donasyon. Di ba \u2018Kol Vic kon subay sa latid sa SEC ug sa Central Bank dunay gitawag nga \u2018cap\u2019 ang interest nga puwede nga ihatag sa bisan unsa nga \u2018investment?\u2019 Buot nako ipasabot \u2018Kol ang pwede lang kitaon sa mga \u2018investment\u2019 o di ba donasyon ngadto sa Kapa parehas lang pud sa ihatag sa mga bangko ug uban nga pinansiyal nga kalihukan. Unya \u2018Kol ang akong bana-bana nga matigom sa akong pag-uli karong Agosto puhon gamay man lang. Di na gyud ko madato ani karong tuiga. Ang sakit pa gyud \u2018Kol Vic kinahanglan pa gyud ko mobalik ug trabaho diri sa Saudi aron makapa-eskwela sa akong anak. Pastilan dimalasa gyud nako \u2018Kol Vic uy. Kwarta na unta, unya karon mora ug seguradong mabato pa."}, {"text_idx": "#000009", "text": "Mao nga ako na lang pud siya gitubag sa medyo kinomedya nga paagi."}, {"text_idx": "#000010", "text": "\u201cMaayong adlaw pud nimo diha Dong JB. Karon na gyud ko motu-o nga seryuso na ka sa imong kinabuhi. Unsaon kaniadto pabandyingbandying man lang ka. Kon naa sobra nga kwarta mokalit man lang ka ug ka relihiyuso. Ngalan sa santos dayon ang imong litukon. Ug ang imong paborito mao si San Miguel. Kaya lang pakapinan dayon nimo ug kinatsila nga pulong \u2014 San Miguel...Grande. Mora ug didto nimo kanunay gi-donate ang mga kwarta nga mahibilin sa imong bulsa. Unya kuntento ra pud ka nga walay \u2018blessings\u2019 nga moabot kada bulan. Dili parehas sa Kapa nga dunay \u2018grasya.\u2019 Mao nga ning bilib na ko sa imo Dong JB sa dihang miingon ka nga gitigum nimo ang tanan nimong nadawat nga \u2018tip\u2019 aron i-donate sa Kapa sa imong pag-uli. Pero unsaon nga mora man ug ulahi na. Balik na lang ka ug \u2018donate\u2019 ngadto sa usa ka santos nga imong paborito nga tu-a sa silingan ninyong tindahan gitago-an?"}, {"text_idx": "#000011", "text": "\u201cBitaw Jibby, padayon lang ug tago sa imong mga \u2018tip\u2019 ug idugang na sa imong gitagana sa imong pamilya labi na gyud sa pagpa eskwela sa imong anak. Di baya ta makaseguro sa panahon. Wa ta kabawo kon dunay kausaban sa mga polisiya sa Saudi mahitungod sa pagdawat ug mga trabahante gikan sa laing nasud. Balita nako buot ipatuman sa kagamhanan sa Saudi ang ilang giingon nga \u2018Saudidization\u2019 sa ilang nasud diin ang kuno mga trabaho didto ila na nga itagana sa ilang mga tawo ug di na magsalig sa mga taga laing nasud. Kana seguro imong huna-hunaon Doy, dili ang pagpadato sa imoha sa labing dali nga panahon. Hinayhinay lang kay kon magdali ug matunok lawom baya ang dulot. Sakit na, di ba?\u201d"}, {"text_idx": "#000013", "text": "Enjoy this blog? Please spread the word :)"}]